Ritratt: DOI-Kevin Abela  Il-komunità Franġiskana rrestawrat refettorju antik li jinsab fil-Kunvent tal-Franġiskani fi Triq Sant'Ursula fil-Belt Valletta , biex jagħti servizz ta' Soup Kitchen . Dan il-proġett tlesta permezz ta' fondi mill- Awtorità tal-Ippjanar. Fi stqarrija , il -Ministeru għall-Ippjanar spjega kif ix-xogħlijiet biddlu l-post f'Soup Kitchen li se jservi bħala post ta' tama għal persuni li jgħixu fil-periferija tas-soċjetà. Il-Ministru Aaron Farrugia qal li l-proġett irċieva għotja finanzjarja ta' €303,000 mill-Awtorità tal-Ippjanar permezz tad-Development Planning Fund (DPF), u qed jiġi amministrat mill-Ordni Franġiskana. Ritratt: DOI-Kevin Abela Dan il-post se joffri lil dawn in-nies ikla ta' kuljum u bżonnijiet fiżiċi oħra. Se jkun qiegħed jipprovdi wkoll appoġġ u l-attenzjoni meħtieġa, speċjalment għal dawk li għandhom sfidi ta' saħħa mentali. Dan il-post se jkun qed ifittex li jagħti lin-nies li huma emarġinati mis-soċjetà ċ-ċans li jerġgħu jiksbu d-dinjità tagħhom. Is-Soup Kitchen se toffri servizz tlett ijiem fil-ġimgħa, iżda eventwalment tespandi l-operat tagħha għal ħamest ijiem fil-ġimgħa Ritratt: DOI-Kevin Abela Il-koordinatur tal-proġett Fr Marcellino Micallef qal li l-għan hu li joffru dinjità lil kull persuna li żżur dan il-post, hi min hi. Kompla jgħid "Nixtiequ li nagħtuhom vuċi, nisimgħu l-istorja tagħhom, nitgħallmu mill-esperjenzi tagħhom mingħajr ma niġġudikawhom u nippruvaw nifhmu l -ħtiġijiet tagħhom," stqarr il-koordinatur tal-proġett Fr Marcellino.